واهشانی پرس
آزمانک
جن ئے ماهگلین من لوٹ آں گوں تو گپے بہ کن آں رئیس ءَ چاه ءَ گلمبے گپت دیم گوں ماهگلین ءَ کت ءُ بچکندگیں دابے ءَ جست کت
 هاں باریں چونیں گپے بلکیں تو پہ سلمان جان ءَ دشتارے درگپتگ ماهگلین ءَ هم وتا گیگ ءُ گور کت چہ رئیس ءَ پسو ءِ ودار کت
اناں اناں ماهگلین من پہ سلمان جان ءَ اناں سلمان جان انگت کسان انت پدءَ وانگ ءَ انت بلے
 بلے چے گڑا گپ ءَ بہ کن مارا دلمانگو کتگ ماهگلین ءَ پدءَ گپ چہ رئیس ءِ دپ ءَ پچ گپت
 ماهگلین من پہ وتا دشتارے درگپتگ من لوٹ آں دگہ سانگے بہ کن آں رئیس کمو پشلو پشلو بیت ءُ گوشت ئے
 پیکی ءَ پیراں سری تو دشتارے درگیتک اے امرءَ ترا کے سانگ کنت ماهگلین ءَ رئیس ءِ گپ کمار نہ کت ءُ گوشت
 ماهگلین من مسکرءَ نہ کن آں من پہ وتا شر رنگیں ءُ گونڈلکیں جنکوئے درگپتگ رئیس ءَ پدءَ ماهگلین باور کنائینگ ءِ رنگ ءَ گوشت
 شررنگ ءُ گونڈلکیں جنین چک بہ مر انت کہ ترا سانگ کن انت تئی بدیں بوه ءَ من پچ ات نہ کن آں ماهگلین ءَ پہ زهر کنکی وتی دیم تاب دات ءُ گپ بد برت
 آ کارءَ کہ زر کنت هچ مهرمے شر نہ کنت من تئی ٹیلگانی دیم ءَ گزیر رهمت ءِ جنکو ءَ بانورکنان ءُ کاراں رئیس هم کمے برانز گپت ءُ گوشت ئے
 برو پہ منی باریگاں چار جن بگر من ترا نہ داشتگ بلے تو اے گونڈوئیں جنکو ئے هکاں زورئے اللہ ترا گیپت ماهگلین ءَ وتی دست زمین ءَ جت ءُ گوشت
 کم بهت من گوں تو چنت سال گوازینت تو من ءَ الکاپیں مهرے نہ دات ءُ نیکہ تو روچے روزگارے ساچ ءُ سینگارے کت کہ مئے دل ءَ گواتے بہ جنت اے زمانگ ءِ جنینانی ساچ ءُ سمبهگاں من گنداں مئے دل هم مان روس ایت رئیس ءَ گرمیں ساهے کش ات ءُ تورناکیں چمے ماهگلین ءِ نیمگ ءَ چار ات
 اے هپتیں چک من وسرءَ پیداک کت انت من ترا مهر نہ دات ترا وَ شگرءُ منت نیست من پاد اتکاں وت زان ئے وتیگ ءَ ماهگلین نرنڈان بیت ءُ دراتک
 رئیس ءَ هم وتی چادر بڈءَ کت ءُ شت دیگرءِ نمازءِ واستا مسیت ءِ نیمگ ءَ
نمازءَ رند رئیس ءَ دیم گوں گزیرءَ کت ءُ هلوت ءِ داب ءَ گوشت گزیر من ءَ گوں تو گپے هست
گڑا گپ ءَ بہ کن واجہ پرچا وتی لاپ ءَ گوات دیے گزیرءَ پہ مسکرءَ گوشت
 کمو آ دیمترءَ رویں رئیس ءَ گزیرءِ دست ءَ گپت ءُ سرءُ رند بیت انت
 آ واجہ هیریں هبرے کہ تو من ءُ هورک تهنائیں جاگہ ئے آورتگ گزیرءَ وتی هیرانی درشان کت
 هو توئے گزیرءِ هیر انت گپ چوش انت کہ من دلمانگ آں دگہ سانگے بہ کن آں من ءَ تئی کستریں جنک درناز دوست بیت اگاں تو رازیگ بہ بئے منی امر نوں کمک انت پدءَ منی مال ءُ دولت درست تئی جنکوئے نام ءَ بنت رئیس ءَ وتی درستیں گپ یکپاریگی جت انت پر امیتیں نگاهے گزیرءِ نیمگ ءَ چار ات ءُ پسو لوٹ ات
 گزیرءِ بهمانگی گیشتر بوت دپ ءِ مشوک ءَ درکنان ءَ گوشت ئے هو بلے واجہ منی جنکو کسان انت پہ تو
 رئیس ءَ ده هزار کلدار چہ کیسگ ءَ کش ات ءُ گزیرءِ دست ءِ مچ ءَ دات ءُ تو شور بہ کن باندا من ءَ پکائیں هال ءَ بدئے
گزیر اجبیں شش ءُ پنچے ءَ کپتگ ات رئیس ءَ اگاں من بزیراں چہ مال ءُ دولت ءَ وَ سیر باں اناں اناں چوش من نہ کن آں منی جنکو کسان انت آ گوں وتا جیڑگ ءَ ات پدءَ آئی ءَ رئیس ءِ کتگیں گپ گیر اتک هو رئیس نوں وَ پیر انت دگہ ده ءُ پانزده سال ءَ گیش زندگ نہ بیت پدءَ آئی ءِ چم وتی دیم ءِ کیسگ ءَ کپت انت اے کیسگ ءَ بهہ ٹکاهے مان نہ بیتگ مرچی ده هزار کلدار هو من رئیس ءَ زیراں آئی ءَ هلکٹ جت
 ابا من گوں رئیس ءَ سیر نہ کن آں من ءَ کش ئے بہ کش درناز ءِ لنٹ هشک ات انت گوں گریوگی گالوارے ءَ گوشت ئے
 شما سیرءِ تیاری ءَ بہ کن ئے من رئیس ءَ هال دیاں گزیرءَ درنازءِ گریوگ کمار نہ کت انت
هاں گزیر تو چے شور کت رئیس ءَ وتی بروت مرزات انت ءُ جست گپت
 واجہ من تئی هال دیگ ءَ اتکگ آں من ترا زرتگ منی مال ءُ هک ءَ بدئے ءُ بیا لوگ ءَ بہ گوز گزیرءَ وتی هجالتی چیر دیان ءَ پسو دات
 رئیس ءَ دگہ ده هزار گزیر ءِ مچ ءَ دات ءُ گوشت اے تئی دپ ءِ شرکنی انت
کودکیں درنازءِ گریوگ ءُ هیسکارگاں کسی گوشاں مورے ءَ نہ وارت گوش ئے آئی ءِ پریات ءُ زاری بے اسر بیتگ ات انت
 آ چو دتک ءَ سمبهینتگ ءُ بانور کتگ ات بلے آئی ءِ ارساں بند بیگ ءِ نام نہ زانت گوش ئے آئی ءِ سینگ ءَ مردماں آسے زوک کتگ ءُ وت ندارگ چارگ ءَ ات انت
 یک نیمگے هالو ءُ نازینک چست ات انت ءُ یک نیمگے بزگیں بانور وتی واهشانی پرس ءَ دارگ ءَ ات
 دمانے ءَ رند رئیس گوں سالونکی پوشاکاں لوگ ءَ گوست
 کودکیں بانور ءِ ارمان ءُ واهگ آپ کنگ ءُ آئی ءَ شیر ءُ شکر کنگ ءُ دیگ بیت انت
 سرانی ڈیک ورگ ءَ گوں بانور ءِ تماه چو شیشگ ءَ پرشت ءُ چنڈ چنڈ بیت انت
 ساهتے ءَ رند لوگ هالیگ ات رئیس ءَ لوگ ءِ دوئیں دروازگ بند کت انت
 رئیس ءِ هوس ءِ اژم برانز گپتگ ات آ بانورءِ ملگوراں سماران ات آئی ءِ دست جهل روان ات آئی ءَ بانورءِ انارکانی سرءَ بد اتگیں ارس سپاه کت انت آئی ءِ ترکتگ ءُ زِبریں دست بانورءِ گلابیں انارکاں چو کنٹگ ءَ لگگ ءَ ات انت
 رئیس وتی مستیانی موجاں دلگوش ات ءُ آئی ءِ دست انگت جهل روان ات بانورءَ وتی دست سرجاه ءِ نیمگ ءَ راه دات
رئیس ءِ کوکاراں گوں لوگ پدءَ یکبرے چہ مردماں پر ات بلے اے بری رئیس دراج گپتگ ات ءُ بانورءَ شلیں کارچے دست ءَ ات
انام رزا